
Δευτέρα, 05Οκτωβρίου2026

ΔΕΛΤΙΟ ΤΥΠΟΥ

Επακούμβηση Ε/Γ – Ο/Γ πλοίου στην Πάτμο - Εντοπισμός 13 αλλοδαπών στην Ρόδο – Σύλληψη αλλοδαπού στη Χίο – Θάνατοι αλλοδαπών στη Χερσόνησο – Διακομιδή ασθενούς


[bookmark: _GoBack]Τις μεσημβρινές ώρες σήμερα, κατά τη διαδικασία πρόσδεσης του επιβατηγού-οχηματαγωγού (Ε/Γ-Ο/Γ) πλοίου ¨ΣΑΟΝΗΣΟΣ¨ Ν.Π. 12489, στο λιμάνι της Σκάλας Πάτμου, αυτό επακούμβησε στο κρηπίδωμα, με αποτέλεσμα την πρόκληση μικρού βαθουλώματος στο προστατευτικό δεξιό ζωνάρι του πρυμναίου τμήματος. Το πλοίο εκτελούσε προγραμματισμένο δρομολόγιο από το λιμάνι της Σάμου για Αγαθονήσι  - Αρκιούς – Πάτμο – Λειψούς - Λέρο- Κάλυμνο με 28 επιβάτες, 2 Φ/Γ, 6 Ι.Χ.Ε., 6 Δ/Κ και 26 άτομα πλήρωμα. Από το πλοίο αποβιβάστηκαν με ασφάλεια 15 επιβάτες, ενώ από το περιστατικό δεν υπήρξε τραυματισμός. Από το Λιμεναρχείο Πάτμου απαγορεύτηκε αρχικά ο απόπλους του πλοίου, ενώ μετά από την επιθεώρηση του Τοπικού Κλιμακίου Επιθεώρησης Πλοίων του λιμένα Πάτμου και προσκόμισης βεβαιωτικού διατήρησης κλάσης από τον νηογνώμονα που το παρακολουθεί το ¨ΣΑΟΝΗΣΟΣ¨ συνέχισε το προγραμματισμένο δρομολόγιο του, με 62 επιβάτες για Λειψούς -Λέρο- Κάλυμνο.

*****

Τις βραδινές ώρες χθες, ενημερώθηκε η Λιμενική Αρχή της Ρόδου για την ύπαρξη ύποπτου σκάφους στη θαλάσσια περιοχή «ΧΑΡΑΚΙΟΥ» ν. Ρόδου, του οποίου οι επιβαίνοντες μετά την αποβίβασή τους τράπηκαν σε φυγή. Αμέσως στην περιοχή μετέβη ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) το οποίο εντόπισε το ανωτέρω σκάφος άνευ επιβαινόντων και σε κακή κατάσταση. Κατόπιν ερευνών στην ευρύτερη περιοχή, από στελέχη Λ.Σ.-ΕΛ.ΑΚΤ. και στελέχη της ΕΛ.ΑΣ., εντοπίστηκαν συνολικά δεκατρείς (13) αλλοδαποί (2 άνδρες, 7 γυναίκες και 4 ανήλικοι), οι οποίοι συνελήφθησαν για παράβαση του άρθρου 83 του Ν.3386/2005 («Παράνομη είσοδος στην χώρα»), όπως τροποποιήθηκε με το άρθρο 27 του Ν.5226/25 («Παράνομη είσοδος, έξοδος και παραμονή πολιτών τρίτων χωρών στην Ελλάδα»).Κατά δήλωσή τους, οι αλλοδαποί εκκίνησαν από τα παράλια της Τουρκίας. Από το περιστατικό δεν παρατηρήθηκε θαλάσσια ρύπανση ούτε κίνδυνος ασφάλειας ναυσιπλοΐας, ενώ το σκάφος βυθίστηκε. 

*****

Τις βραδινές ώρες χθες, συνελήφθη ένας 34χρονος αλλοδαπός (υπήκοος Ιράν) για παράβαση του άρθρου 182 του Π.Κ. «Παραβίαση περιορισμών διαμονής», των άρθρων 216 και 217 του Π.Κ. «Πλαστογραφία» και του άρθρου 394 του Π.Κ. ««Αποδοχή και διάθεση προϊόντων εγκλήματος» από στελέχη της Λιμενικής Αρχής της Χίου. Συγκεκριμένα, κατά τον κατάπλου ενός Ε/Γ-Ο/Γ πλοίου στο λιμάνι της Χίου, προερχόμενο από Μυτιλήνη, ο 34χρονος κατείχε και επέδειξε έγγραφο αμφιβόλου γνησιότητας, προκειμένου να ταξιδέψει από Χίο για τον Πειραιά. Παράλληλα, διαπιστώθηκε ότι στερούταν τις νόμιμες διατυπώσεις εισόδου στη χώρα. Από το Κεντρικό Λιμεναρχείο Χίου που διενεργεί την προανάκριση, κατασχέθηκε το ανωτέρω έγγραφο.

*****

Τις μεσημβρινές ώρες σήμερα, ενημερώθηκε η Λιμενική Αρχή της Χερσονήσου για την ανάσυρση ενός 60χρονου αλλοδαπού (υπήκοος Ολλανδίας) χωρίς τις αισθήσεις του, από τη θαλάσσια περιοχή της παραλίας  Μαλίων. Στον 60χρονο παρασχέθηκαν οι πρώτες βοήθειες από τον ναυαγοσώστη ενώ στη συνέχεια διακομίστηκε με ασθενοφόρο όχημα του ΕΚΑΒ στο Βενιζέλειο Γενικό Νοσοκομείο Ηρακλείου, όπου διαπιστώθηκε ο θάνατός του. Από το Β΄ Λιμενικό Τμήμα Χερσονήσου του Κεντρικού Λιμεναρχείου Ηρακλείου, που διενεργεί την προανάκριση, παραγγέλθηκε η διενέργεια νεκροψίας – νεκροτομής.

Επίσης, τις μεσημβρινές ώρες σήμερα, ενημερώθηκε η Λιμενική Αρχή της Χερσονήσου για την ανάσυρση ενός 35χρονου αλλοδαπού (υπήκοος Μολδαβίας) χωρίς τις αισθήσεις του, από τη θαλάσσια περιοχή της παραλίας Ποταμός Μαλίων. Στον 35χρονο παρασχέθηκαν οι πρώτες βοήθειες από τον ναυαγοσώστη ενώ στη συνέχεια διακομίστηκε με ασθενοφόρο όχημα του ΕΚΑΒ στο Βενιζέλειο Γενικό Νοσοκομείο Ηρακλείου, όπου διαπιστώθηκε ο θάνατός του. Από το Β΄ Λιμενικό Τμήμα Χερσονήσου του Κεντρικού Λιμεναρχείου Ηρακλείου, που διενεργεί την προανάκριση, παραγγέλθηκε η διενέργεια νεκροψίας – νεκροτομής.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διεκομίσθη, από τον λιμένα του Άγνωντα Σκοπέλου στο λιμάνι του Βόλου, με το Ε/Π-Τ/Ρ ''ΠΑΝΑΓΙΑ ΟΔΗΓΗΤΡΙΑ'' Ν.Π. 12397, 76χρονη, η οποία έχρηζε άμεσης νοσοκομειακής περίθαλψης.

